大雪不出寄陽翟寧陵
作者：呂本中
朝代：宋

paragraphs: 簿書終歲忙，風雪一日静。
閉門近殘火，稍覺諸事勝。
平生汗漫游，已負麋鹿性。
微官不能歸，但見日月競。
老人去已遠，我行復未定。
訓言實在耳，無因問温清。
歸心止陽翟，悲夢識新鄭。
大女癡無比，有語多未聽。
小女索乳啼，不與窮屋稱。
想喚添丁來，與汝相和應。
低頭坐兒曹，氣血安得盛。
非無車馬心，未忍求捷徑。
顧自阻饑寒，疇能免譏評。
諸郎何時逢，相作玉樹映。
文章有活法，得與前古並。
默念智與成，猶能愈吾病。